Albitru

L' Albitru  (o Arbitru) (Arbutus unedo) hè un arburettu o un picculu arburu chì faci parti di a famiglia di l' Ericaceae.

L'àlbitru pò ghjugna à un altezza di 7 o 8 metri.
T'hà i foglii ovali è lungarini,  di 2-4 x 10-12 centimetri. U so culori hè verdi scuru. 
U fiori di l'albitru si chjama a bruma. I fiori di l'albitru sò riuniti è a so corolla hè bianca-giaddiccia o ancu rosulina. 
U fruttu di l'arbitru hè u bagu. U so culori hè rossu à l'ebbica di a maturità è a forma hè sferica di circa 2 cm. 
L'albitru fiurisci d'uttrovi o di nuvembri.

L'albitru hè cumunu è tuttu à fattu tipicu di a machja mediterrania. Hè nativu di i paesi di l'Auropa miridiunali ma è moltu diffusu anch'è in California. Si trova dinò annantu à a costa atlantica, sin'à l'Irlanda.

 In Corsica 
L'albitru hè cumunu in Corsica.
Parechji toponimi facini minzioni di l'albitru: par asempiu a Bocca Albitrina (vicinu à Sartè), u Stagnu d'Arbitru, Arbitru (vicinu à i Monachi).

Gastrunumia
Incù u bagu, si faci tradiziunalementi l'acquavita.

Si faci dinò a cunfittura di baghi. Par quissa si coglini i baghi rossi rossi,  beddi maturi. Si lavani è si asciuvani. Dopu i baghi si lagani à mogliu in un cunconu incù u zuccaru (1 kilò di zuccaru par un kilò di baghi) in polvara, duranti alminu dodici ori. U lindumani, s'aghjusta un bichjirinu d'acqua. Dopu si faci cocia tuttu durenti dui ori, à focu dolci. Di quandu in quandu, si caccia a sciuma.

 Citazioni 
L'albitru hè mintuvatu à spessu in a litteratura è a cultura corsa. Par esempiu:
 in a sprissioni: rossu com'è un bagu
 in a buccata: rossu imbagatu, rossu imbagarellatu

 Rifarenzi 
  L'arburatura è u focu, Matina latina

 Da veda dinò 
 u bagu
 a bruma
 l'albitru muntaninu

Categoria:Ericaceae
Categoria:Arburetti di Corsica
Categoria:Flora di Corsica